《雪夜不寐怀陆大憩园汪七芸崖袁六复生》
清代·王鹄

万山风雪一镫死，老屋打头风破纸。傲寒不卧独起舞，高歌者谁子梅子。

苍茫浮白渺天涯，万斛离愁忽涌起。江南亲旧半存亡，梦断蘹香路阻长。

七载云飞怜客瘦，千竿竹冷叹庄荒。无端今雨亦离别，轮铁劳劳役南北。

碧翁何事忌团圆，不使朋山聚一室。汪伦风雅最多情，好吟时作苍蝇声。

更叹袁丝太瘦生，词调玉管韵凄清。才人共为衙官误，如此奇寒远行路。

孤负梅花第一枝，输他桑苎翁归渡。岁寒心远书俱绝，安得与春归顷刻。

各有相思各不知，他时记取鸿泥雪。

作者简介：王鹄，原名鸿，字子梅，天津籍长洲人。官聊城县丞。有《喝月楼诗录》、《天全诗录》。